《内苑十首 其六 芭蕉园》
明代·陈绍文

悬崖郁树古嵯岈，一入芭蕉路转斜。宸阁翠含燕市柳，御沟红泛汉宫花。

洞岩窈窕凝云气，芝草琅玕阅岁华。想得词臣焚草罢，好邀明月醉流霞。

作者简介：陈绍文，字公载，自号中阁山人。南海人。锡子。明世宗嘉靖十六年（一五三七）举人，官通判。与梁公实、欧桢伯、黎瑶石、吴而待结诗社，又同游黄才伯之门。著有《中阁集》。清梁善长《广东诗粹》卷四、清温汝能《粤东诗海》卷二四有传。